ഐസിസ്, ലഷ്കര് ഭീകരര് കാബൂളില് കാബൂള്: താലിബാന്റെ രണ്ടാം വരവോടെ അഫ്ഗാനിസ്ഥാന് ആഗോള ഭീകരതയുടെ ആസ്ഥാനമാകുമെന്ന ഭീതി രൂക്ഷമാക്കി ഇസ്ലാമിക് സ്റ്റേറ്റ്, ജയ്ഷെ മുഹമ്മദ്, ലഷ്കറെ തയ്ബ ഭീകരര് വന്തോതില് കാബൂളില് കടന്നുകയറി. താലിബാന് പതാകയുമേന്തി വന്ന ഈ വിദേശ ഭീകരര് താലിബാന്റെ നിയന്ത്രണത്തിലല്ല. ഇവര് കാബൂളിന്റെ പല ഭാഗങ്ങളില് ഓപ്പറേഷന് തുടങ്ങിയെന്നാണ് റിപ്പോര്ട്ട്. താലിബാന് കാബൂള് പിടിക്കാന് മുന്നേറിയ ദിവസങ്ങളിലാണ് ഭീകരര് നുഴഞ്ഞുകയറിയത്. അമേരിക്കയും താലിബാനും തമ്മിലുണ്ടാക്കിയ സമാധാന കരാര് പ്രകാരം അഫ്ഗാന് മണ്ണില് ഭീകര ഗ്രൂപ്പുകളെ അനുവദിക്കാന് പാടില്ല. അതുപ്രകാരം ഇവരെ കാബൂളില് നിന്ന് ഒഴിപ്പിക്കാന് താലിബാന് നിര്ബന്ധിതമാവും. എന്നാല് താലിബാന്റെ ഉത്തരവുകള് ലംഘിച്ച് ഇവര് സ്വന്തം നിലയില് ഓപ്പറേഷനുകള് തുടങ്ങിയാല് വരും ദിവസങ്ങളില് സ്ഥിതി ഗുരുതരമാവും. ഇവരെ സൈനികമായി ഒഴിപ്പിക്കാന് താലിബാന് ശ്രമിച്ചാല് വന് ഏറ്റുമുട്ടലിന് സാദ്ധ്യതയുണ്ട്. വിദേശ ഭീകരര് കാബൂളില് താവളമാക്കുന്നത് തടയാനുള്ള നടപടികള് താലിബാന് തുടങ്ങിയെന്ന് റിപ്പോര്ട്ടുണ്ട്. ഇതിന്റെ ഭാഗമായി താലിബാന് നേതാവും പരേതനായ താലിബാന് സ്ഥാപകന് മുല്ല ഒമറിന്റെ പുത്രനുമായ മുല്ല യാക്കൂബ് തിങ്കളാഴ്ച കാബൂളില് എത്തി. താലിബാന് നേതാക്കള് പതിറ്റാണ്ടുകളായി താവളമടിച്ചിട്ടുള്ള പാകിസ്ഥാനിലെ ക്വെറ്റയില് നിന്നാണ് താലിബാന് സേനയുടെ ഓപ്പറേഷന്സ് ചീഫ് ആയ മുല്ല യാക്കൂബ് എത്തിയത്. അടുത്ത സര്ക്കാര് രൂപീകരിക്കാന് മുന് പ്രസിഡന്റ് ഹമീദ് കര്സായി, താജിക് നേതാവ് അബ്ദുള്ള അബ്ദുള്ള, ഹ്സ്ബ് ഇ ഇസ്ലാമി നേതാവ് ഗുല്ബുദ്ദീന് ഹെക്മത്തിയാര് എന്നിവരുടെ പിന്തുണ താലിബാന് തേടിയിട്ടുണ്ട്. താലിബാന്റെ രാഷ്ടീയ നേതൃത്വം ഖത്തറില് നിന്ന് എത്തിയാലേ ഭരണമാറ്റത്തിന് തുടക്കമാവൂ. അമേരിക്കന് നിയന്ത്രണത്തിലുള്ള കാബൂള് വിമാനത്താവളത്തിലെ അരാജകത്വം കാരണമാണ് താലിബാന് നേതാക്കളുടെ വരവ് വൈകുന്നത്. നിലവില് വിദേശ ഭീകരര്ക്ക് പ്രവര്ത്തിക്കാന് കഴിയാത്ത വിധം കാബൂളില് സുരക്ഷ ശക്തമാക്കുകയാണ് താലിബാന്റെ വെല്ലുവിളി. യു.എസ് വിമാനത്തില് 640 പേര് അമേരിക്കന് വ്യോമസേന കഴിഞ്ഞ ദിവസം കാബൂളില് നിന്ന് ഖത്തറിലേക്ക് നടത്തിയ ഒഴിപ്പിക്കല് ദൗത്യത്തില് ഒരു വിമാനത്തില് തിങ്ങി നിറഞ്ഞ് യാത്ര ചെയ്തത് 640 അഫ്ഗാന് പൗരന്മാര്. വലിയ ട്രാന്സ്പോര്ട്ട് വിമാനമായ ബോയിംഗ് സി 17 ഗ്ലോബ്മാസ്റ്ററിലാണ് ഇത്രയും പേര് ഇരുന്നത്. ഇതിന്റെ ചിത്രങ്ങള് വൈറലായി. ഈ വിമാനത്തില് 134 പേര്ക്കേ ഇരിക്കാനാവൂ. ബാക്കി സ്ഥലം ചരക്ക് കയറ്റാനുള്ളതാണ്. ചരക്ക്കെട്ടുന്ന ബെല്റ്റ് ചുറ്റിക്കെട്ടിയായിരുന്നു യാത്ര. ഒറ്റ പറക്കലില് ഗ്ലോബ്മാസ്റ്ററിന്റെ രണ്ടാമത്തെ റെക്കാഡ് ഒഴിപ്പിക്കലാണിത്. 2013ല് ഫിലിപ്പീന്സില് കൊടുങ്കാറ്റുണ്ടായപ്പോള് 670 പേരെ ഒഴിപ്പിച്ചതാണ് റെക്കാഡ്. പിന്മാറ്റത്തെ ന്യായീകരിച്ച് ബൈഡന് അഫ്ഗാനിസ്ഥാനില് നിന്ന് അമേരിക്കന് സേനയെ പിന്വലിക്കാന് ഇതിനേക്കാള് പറ്റിയ സമയമില്ല. പിന്മാറ്റ തീരുമാനത്തില് ഞാന് ഉറച്ചു നില്ക്കുന്നു. താലിബാന് അഫ്ഗാന് കീഴടക്കിയ ശേഷം അമേരിക്കന് പ്രസിഡന്റ് ജോ ബൈഡന്റെ ആദ്യ പ്രതികരണമാണിത്. സെപ്തംബര് 11 ആക്രമണത്തിന് ശേഷം അല് ക്വ ഇദ ബന്ധത്തിന്റെ പേരില് താലിബാനെ ശിക്ഷിക്കുക എന്ന പരിമിതമായ ലക്ഷ്യത്തിനപ്പുറത്തേക്ക് വളര്ന്ന യുദ്ധം അവസാനിപ്പിക്കുന്നതിനാണ് മുന്ഗണന. അഫ്ഗാനിസ്ഥാനിലെ അമേരിക്കന് ദൗത്യം രാഷ്ട്രനിര്മ്മാണമായിരുന്നില്ല. അഫ്ഗാനിസ്ഥാനില് സൈന്യം തുടരുന്നത് അമേരിക്കയുടെ സുരക്ഷിതത്വത്തിന് നല്ലതല്ല. താലിബാന്റെ മുന്നേറ്റത്തിന് കാരണം അഫ്ഗാന് ഗവണ്മെന്റിന്റെയും സൈനിക കമാന്ഡര്മാരുടെയും പിടിപ്പുകേടാണ്. ഇരുപതു വര്ഷം അമേരിക്കന് സഹായത്തോടെ അഫ്ഗാന് സര്ക്കാരിനെയും സൈന്യത്തെയും സജ്ജമാക്കിയതാണ്. താലിബാന് വളരെ പരിചയസമ്ബത്തുള്ള ഗറില്ലാ സേനയാണ്. പക്ഷേ അമേരിക്കന് ആയുധങ്ങളുള്ള അഫ്ഗാന് സേനയോളം ആയുധ സജ്ജരായിരുന്നില്ല. പക്ഷേ താലിബാനെതിരെ പൊരുതുന്നതിന് പകരം അവര് പിന്തിരിഞ്ഞോടുകയായിരുന്നു. അമേരിക്കന് സേന പിന്മാറിയാലും ഭീകര വിരുദ്ധ ഓപ്പറേഷന് തുടരും. താലിബാന് ആക്രമണം നടത്തിയാല് മാരകമായ സൈനിക തിരിച്ചടി ഉണ്ടാവുമെന്നും ബൈഡന് മുന്നറിയിപ്പ് നല്കി.